stanford-oval/wikipedia huggingface dataset:
Märta Blomstedt
Ura

Märta von Willebrandin vanhemmat olivat Turun kunnallispormestari Reinhold Alexander von Willebrand ja Bertha Mathilda Hoffstedt. Von Willebrand opiskeli arkkitehtuuria Teknillisessä korkeakoulussa ja valmistui arkkitehdiksi vuonna 1922. Vuonna 1924 hän avioitui opiskelutoverinsa, arkkitehti Pauli Blomstedtin (s. 1900) kanssa, ja he perustivat vuonna 1926 yhdessä oman arkkitehtitoimiston.
Blomstedt työskenteli yhteisessä toimistossa miehensä kuolemaan saakka vuonna 1935. Sen jälkeen vuosina 1938–1961 hänellä oli arkkitehti Matti Lampénin (1906–1961) kanssa yhteinen Arkkitehtitoimisto Blomstedt & Lampén, ja vuosina 1961–1972 hän oli Arkkitehtitoimisto Blomstedt & Penttilän osakkaana.
Märta Blomstedt osallistui merkittävällä tavalla suomalaisen funktionalismin läpimurtoon. Puolisonsa kanssa hän suunnitteli joitakin suomalaisen funktionalismin keskeisimpiä rakennuksia. Tunnetuin niistä oli Hotelli Pohjanhovi, joka valmistui Rovaniemelle syksyllä 1936 – vajaa vuosi Pauli Blomstedtin äkillisen kuoleman jälkeen. Saksan armeija tuhosi Pohjanhovin Lapin sodassa lokakuussa 1944. Muihin Pauli ja Märta Blomstedtin suunnittelemiin funktionalistisiin rakennuksiin lukeutuvat Kotkan säästöpankin talo (1935) sekä Kannonkosken kirkko.
Kannonkosken kirkko valmistui vuonna 1938, kolme vuotta Pauli Blomstedtin kuoleman jälkeen. Märta Blomstedt huolehti suunnittelutyön loppuvaiheista yhdessä Matti Lampénin  kanssa. Kannonkosken kirkko on yksi harvoista Suomeen 1930-luvulla rakennetuista funktionalistisista kirkoista, ja se on Museoviraston suojelukohde. Kirkossa oli alun perin 400 istumapaikkaa, mutta peruskorjausten jälkeen sinne mahtuu nykyään 350 ihmistä. Viimeisimmät peruskorjaukset on tehty kunnioittaen Märta Blomstedtin yksityiskohtiin ulottuvaa kokonaissunnittelua, jossa muun muassa väreillä on tärkeä asema.
Blomstedt suunnitteli Lampénin kanssa myöhemmin monia merkittäviä rakennuksia heidän yhteisen toimistonsa Arkkitehtitoimisto Blomstedt & Lampén nimissä. Tunnettuja töitä ovat muun muassa Hotelli Aulanko (1938), Ruuskasen pukutehdas Tampereella (1942), Kivennavan sotakirkko (1943), Hämeenlinnan postitalo (1952), elokuvateatteri Bio-Vuoksi Imatralla (1954), Outokummun kaupungintalo (1956), Kuvalehtitalo Helsingin Hietalahdenrannassa (1957), Outokumpu Oy:n pääkonttori Kuparitalo Helsingissä (1958) ja Oulun kansainvälinen koulu (1961).
Blomstedt & Lampén suunnitteli myös useita Outokumpu Oy:n eri kaivosalueiden teollisuus- ja asuinrakennuksia. Yhdessä Olli Penttilän kanssa Blomstedt suunnitteli muun muassa Otaniemeen Teknillisen korkeakoulun Vuoriteollisuusosaston rakennuksen, joka valmistui vuonna 1964.
Tampereelle valmistunutta Ruuskasen pukutehdasta on luonnehdittu Tampereen funkisarkkitehtuurin tyylipuhtaimmaksi rakennukseksi.
Märta Blomstedt oli Architectan perustajajäsen ja kerhon ensimmäinen varapuheenjohtaja.
Oulun kansainvälinen koulu (Märta Blomstedt & Matti Lampén, 1961).
Steingrímur Thorsteinsson

| Steingrímur Thorsteinsson |
| --- | --- |
 Steingrímur Thorsteinsson
Henkilötiedot
Syntynyt: 19. toukokuuta 1831
Kuollut: 24. elokuuta 1913 (82 vuotta)
Kansalaisuus:  islantilainen
Ammatti:  kirjailija
Kirjailija
Äidinkieli: islanti
Tuotannon kieli: islanti
Aiheesta muualla
Löydä lisää kirjailijoitaKirjallisuuden teemasivulta
Steingrímur Thorsteinsson (19. toukokuuta 1831 – 24. elokuuta 1913) oli islantilainen opettaja ja kääntäjä. Hän kirjoitti yhdessä Kristian Arentzenin kanssa Nordisk mythologi efter kilderne (1859) mutta on tunnetumpi käännöksistään. Hän käänsi islanniksi muun muassa Shakespearen Kuningas Learin (1878) ja Tuhannen ja yhden yön tarinat (4 osaa 1857–1864), Goethen runoja ja H. C. Andersenin satuja. Steingrímur julkaisi myös runoja (1881) ja kertomuksia.
Steingrímurin isä oli Bjarni Thorsteinsson.
Aiheesta muualla

Kuvia tai muita tiedostoja aiheesta Steingrímur Thorsteinsson Wikimedia Commonsissa
Nahkatyö

Nahkätyö on nahan käsittelyyn liityvää käsityötä. Nahkatyössä tarvittavia tarvikkeita ovat nahkaneulat, naskali, pihdit, vahalanka, avartajan terät, koristeraidottaja ja ompelu-urarauta. Nahan kestävyyttä parannetaan parkitsemalla. Parkitsemiseen käytettyjä tarvikkeita ovat useat mineraaleja ja kasviperäisiä aineita sisältävät tuotteet.
Keskiajalla syntyi tapa päällystää puisia arkkuja ja kaappeja nahalla. 1500-1600-luvuilla kartanoissa oli seinäkoristeina marokiininahasta tehtyjä seinävaatteita. Samoilla vuosisadoilla tehtiin marokiininahasta myös kirkkotekstiilejä. Nahasta tehtiin alttarin ja saarnastulin peitteitä, jumalanpalveluksessa käytettyjä vaatteita ja säilytyskoteloita ja -taskuja, joissa säilytettiin esimerkiksi ehtoollisliinaa. 1700-luvulla nahkaesineisiin ja nahkaa sisältäviin kalusteisiin vaikutti naturalismi.
Kaukoidässä tunnettuun varjoteatterin perinteeseen kuuluvat teatterin hahmoja esittävät nahkaesineet. Itäisessä Afrikassa masai- ja turkanaheimot käyttävät kilvissä nahkaa. Etiopiassa on tehty nahkakantisia miniatyyrikirjoja. Muita Afrikassa esiintyviä nahkatyön muotoja ovat tuaregien satula- ja kantolaukut ja Sahelin alueen taiteelliset nahkatyöt.
Nahkela

Nahkela (ruots. Nackskog) on noin 500 asukkaan kylä Tuusulassa. Se sijaitsee kunnan suurimmasta taajamasta Hyrylästä vajaa kuusi kilometriä länteen ja sen halki kulkee seututie 139, joka kulkeutuu Hyrylästä Nurmijärven kirkonkylään asti. Nahkelasta löytyy oma kyläkoulu.
Mun tie tai maantie

| Mun tie tai maantie Fintelligens |
| --- | --- | --- |

Studioalbumin tiedot
 Julkaistu: 17. helmikuuta 2010
 Formaatti: CD
 Tuottaja(t): Elastinen, A. Riihimäki, Iso H, Sakke, Pete Rock
 Tyylilaji: rap, pop
 Kesto: 48.51
 Levy-yhtiö: Rähinä Records
Listasijoitukset
  Suomen virallinen lista: 3.
Fintelligensin muut julkaisut
| Lisää 2008 | Mun tie tai maantie 2010 | Täytyy tuntuu 2011 |
Mun tie tai maantie on suomalaisen rap-yhtye Fintelligensin viides studioalbumi, joka julkaistiin 17. helmikuuta 2010 Rähinä Records -levy-yhtiön kautta. Albumi debytoi Suomen virallisen listan sijalla 3.
Taustatietoa

Ensimmäinen albumilta julkaistu single on "Mikä boogie", joka kuultiin ensimmäisen kerran YleX-radiokanavalla 17. joulukuuta 2009. Kappaleesta julkaistiin myös musiikkivideo.  Fintelligens on esittänyt vuoden 2009 Blockfesteistä asti keikoillaan kappaletta Mun tie tai maantie, joka löytyy myös levyltä.
17. joulukuuta YleX:n haastattelussa ollut Iso H kertoi, että he halusivat tehdä uudesta albumista "hip hop-eepoksen", jossa he käsittelevät paljon muistoja yhtyeen alkuajoista. Levylle on otettu vaikutteita vanhasta räpistä ja yhtyeen vanhoilta levyiltä. Iso H:n mukaan levyllä on "pari todella kovaa yllätystä".
Tälläkin albumilla vierailee muita artisteja. Rähinä Recordsin vierailijoiden lisäksi mukana on esimerkiksi yhdysvaltalaisia rap-artisteja, jotka ovat Elastisen mukaan hip hop -kansalle hyvinkin tuttuja. Nimiä ei paljastettu etukäteen, vaan ne kerrottiin levyn julkaisun yhteydessä. Nämä yhteistyöt ovat vaikuttaneet Fintelligensin uuden albumin soundiin.
Kappaleet

Hinta – 4.37 (mukana Timo Pieni Huijaus)
Kaikkien aikojen paras – 3.36
Maha määrää – 4.11
Mun tie tai maantie – 3.15
Mikä boogie – 3.12
Suut käy – 3.28
Kaiku – 4.04
Runeberginkatu – 3.35
Sato tai paisto – 3.21
Valmiina – 3.55 (mukana Sean P.)
Rotko – 3.43 (mukana Spekti & Tasis)
Hätänumero – 3.52 (mukana Andu)
Purettu palasiin – 3.55
Biitit

Elastinen & A. Riihimäki: 1
Elastinen: 2, 3, 4, 6, 8, 9, 10, 11, 12, 13
Elastinen, Iso H & Sakke: 5
Pete Rock: 7
Samplet

"Kaikkien aikojen paras" sisältää samplen Kapasiteettiyksikön kappaleesta "Raportti".
"Maha määrää" sisältää sampleja Fintelligensin "Hoida homma"- ja "Määränpää"-kappaleista sekä Elastisen "Moukan tuuria" (mukana Timo Pieni Huijaus) -kappaleesta.
"Sato tai paisto" sisältää samplen Elastisen "Tila haltuun" (mukana Illi) -kappaleesta.
Arvostelut

Keskisuomalainen: positiivinen
Stara.fi:
Aiheesta muualla

Albumin arvostelu Tuoreetplatat -sivustolla (suomeksi)
Slovenian naisten käsipallomaajoukkue

Slovenian naisten käsipallomaajoukkue edustaa Sloveniaa naisten kansainvälisissä käsipallo-otteluissa. Se on sijoittunut parhaimmillaan MM-kilpailuissa kahdeksanneksi ja EM-kilpailuissa yhdeksänneksi. Se pelasi olympialaisissa ensimmäisen kerran Pariisissa 2024 ja sijoittui 12 joukkueen turnauksessa 11:nneksi voitettuaan yhden ottelun ja hävittyään neljä.
Arvokilpailut > Olympialaiset

Yhdestoista: 2024
Arvokilpailut > MM-kilpailut

Kahdeksas: 2003
Yhdeksäs: 2001
Neljästoista: 2005, 2017
Seitsemästoista: 2021
Kahdeksastoista: 1997
Yhdeksästoista: 2019
Arvokilpailut > EM-kilpailut

Yhdeksäs: 2004
Kymmenes: 2002
Kolmastoista: 2018
Neljästoista: 2016
Kuudestoista: 2006, 2010
Aiheesta muualla

Slovenian käsipalloliiton kotisivut (sloveeniksi)
NW B

| NW B |
| --- | --- |

Valmistustiedot
Valmistusmaa:   Itävalta-Unkari
Valmistaja:  Nesselsdorfer Wagenbau AG, Kopřivnice
Valmistusvuodet:  1902–1904
Tuotantomäärä:  noin 30 kappaletta
Muotoilija:  Hans Ledwinka
Edeltäjä:  NW A
Seuraaja:  NW E
Tekniset tiedot
Henkilöluku:  2–6
Iskutilavuus:  3 188 cm³
Teho:  12 hv /1400 1/min
Polttoaine:  bensiini
Vetotapa:  takaveto
Vaihteisto:  4+1
Mitat
Massa:  975 kg
Pituus:  3 125 mm
Leveys:  1 530 mm
Korkeus:  2 260 mm
NW B oli itävaltaunkarilaisen Nesselsdorfer Wagenbaun (NW) vuosina 1902–1904 valmistama henkilöauto.
Auto oli esittelyaikanaan suunnittelijansa Hans Ledwinkan viimeinen työ ennen hänen siirtymistään höyrykoneita valmistavan yrityksen palvelukseen. B-mallin jälkeen NW:n autojen laatutaso laski, kunnes Ledwinka palasi vuonna 1905.
Teknisiä tietoja

Autossa oli voimanlähteenä keskelle sijoitettu vesijäähdytteinen kaksisylinterinen bokserimoottori, jonka avulla saavutettiin 45 km/h huippunopeus. Sytytysjärjestelmänä oli Boschin valmistama magneettosytytys. Voimansiirtolinjassa oli kartiokytkin ja nelivaihteinen vaihdelaatikko, jossa oli myös peruutusvaihde. Voimansiirrossa hyödynnettiin edelleen ketjuvetoa. Sekä etu- että taka-akselilla oli puolielliptiset lehtijouset. NW B:ssä oli ensimmäisenä NW:n autoista jalkajarru. Se vaikutti voimansiirtoakseliin. Tämän lisäksi takapyörillä oli pantajarrut, joita käytettiin vivun kautta. Mukavuusvarusteena oli mäkijarru jonka voi kääntää pidättimeksi tietä vasten, mikäli auto esimerkiksi hyytyi ylämäessä ja oli vaarassa lähteä rullaamaan taaksepäin.
Korimallit valmistettiin asiakastarpeen mukaan, joten henkilöluvut vaihtelivat.
Säilyneet yksilöt

NW B -malleja on säilynyt kaksi kappaletta. Toinen on taltioituna Tatran museossa Kopřivnicessa ja toinen Unkarin liikennemuseossa Budapestissä. Kopřivnicessa oleva on saatu lahjoituksena NW:n ja Tatran autoilla ralleja ajaneelta Josef Veřmiřovskýlta. Auto on museon vanhin auto, sillä NW:n ensimmäinen auto Präsident on museoituna Prahassa. Siksi Kopřivnicen museon NW B -yksilöä kutsutaan leikillisesti "varapresidentiksi".
Aiheesta muualla

Wikimedia Commonsissa on kuvia tai muita tiedostoja aiheesta .
NW B:n teknisiä tietoja (tšekiksi)
Nesselsdorfer Wagenbau-mallit
| --- | --- |
Henkilöautot:   Präsident  Typ A  Typ B  Typ C  Typ D  Typ E  Elektromobil  Typ F  Typ J  Typ K  Typ L  Typ S  Typ T  Typ U 
Kuorma-autot:   Ensimmäinen kuorma-auto  Typ TL-2  Typ TL-4 
Kilpa-autot:  Rennzweier
Moldovan kielet

| Moldovan kielet |
| --- | --- |
 Vuonna 1999 julkaistu postimerkki latinalaiseen aakkostoon siirtymisen kunniaksi
Virallinen:  romania
Pääkielet:  romania, venäjä
Vähemmistökielet:  venäjä, ukraina, gagauzi, bulgaria
Vieraat kielet:  englanti
Viittomakieli:  romanialainen viittomakieli
Näppäimistöasettelu:  romaniankielinen näppäimistöasettelu 
Moldovan kielistä ainoa virallisen kielen asemasta nauttiva kieli on romania, jota puhuu yli 80 % väestöstä.
Romania

Moldovan perustuslain mukaan maan ainoa virallinen kieli on romania. Aikoinaan kielestä käytettiin kuitenkin nimitystä "moldovan kieli", joka oli poliittinen veto Neuvostoliitolta tarkoituksenaan luoda Moldovan sosialistisessa neuvostotasavallassa eriävä kansallinen tunne muista romanialaisista..
Neuvostoaikoina romaniaa kirjoitettiin Moldovassa kyrillisin aakkosin ja siihen otettiin paljon lainasanoja venäjästä. Samalla neuvostoliittolaiset tutkijat katsoivat moldovan olevan erillinen kieli ns. daco-romanialaisessa kieliperheessä, vaikka kielet olivat Moldovassa ja Romaniassa lähes identtiset.. Muun muassa moldovalaistaustainen tutkija Eugen Coșeriu katsoo, ettei moldova ole oma kielensä. Moldovassa palattiin latinalaisiin aakkosiin vuonna 1989.
Väittely valtion virallisen kielen nimestä jakaa moldovalaisia poliittisesti ja sukupolvien välillä: vanhemmat ja venäläismieliset kutsuvat kieltä moldovaksi, kun taas nuoremmat ja eurooppalaistuneet puolestaan romaniaksi. Vuonna 2013 maan korkein oikeus linjasi, että virallisen kielen nimi on romania. Moldovan presidentti Igor Dodon pyrki vuonna 2017 tekemään venäjästä pakollisen kielen maan kouluissa.
Vähemmistökielet

Moldovan valtio tunnustaa useamman kielen kansallisiksi vähemmistökieliksi. Niihin kuuluvat gagauzi, venäjä ja ukraina. Lisäksi maassa on pieni bulgariankielinen vähemmistö.
Vähemmistökielet > Gagauzi

Gagauzi (rom. limba găgăuză) on turkkilainen kieli, jota puhuvat lähinnä vain gagauzit, jonka puhuma-alue rajoittuu Gagauzian autonomiseen alueeseen. Paikallisten romanian kielen taito on perinteisesti ollut kehno, ja koululaisista 10 % reputtaa romanian kielen kokeensa..
Vähemmistökielet > Ukraina

Ukrainalla on virallinen asema Transnistriassa. Koko Moldovassa ukrainalaiset ovat maan toiseksi suurin etninen ryhmä (13,5 %)..
Vähemmistökielet > Venäjä

Venäjällä on keskeinen asema Moldovassa kansojen välisenä kielenä. Sillä ei kuitenkaan ole virallisen kielen asemaa. Venäjä on monien moldovalaisten toinen kieli ja kaksikielisyys on yleistä. Romanian- ja venäjänkieliset kaksikieliset puhujat edustavat yleensä maaseudun vanhempää väestöä. Venäjänkielinen media on näkyvä osa maan mediakenttää. Äidinkielisiä venäjänpuhujia Moldovassa on arviolta 540 990.
Vieraat kielet

Venäjän lisäksi toinen merkittävä vieras kieli Moldovassa on englanti. Englantia opetetaan useimmissa kouluissa ja sen osaajat painottuvat etenkin maan nuorempaan väestöön kun taas vanhemmat sukupolvet osaavat enemmän venäjää. Moldovasta ulkomaille muuttaneet puhuvat myös uusien kotimaidensa kieliä: esim. ranska, italia ja espanja.
Slettebrotane

| Slettebrotane |
| --- | --- |
 Slettebrotane
 Koordinaatit: 58°15′45″N, 7°49′52″E 
Valtio:  Norja
Lääni:  Agder
Kunta:  Vennesla
Pinta-ala:  
 – Maa:  0,26 km²
Väkiluku (2023):  439
 – Väestötiheys:  1 688,5 as./km²
Infobox OKVirheellinen NIMI-arvo: 
Slettebrotane on taajama Venneslan kunnassa Agderin läänissä Norjassa. Taajaman pinta-ala on 0,26 neliökilometriä ja asukasluku 439 vuonna 2023.
Aiheesta muualla

Kuvia tai muita tiedostoja aiheesta Slettebrotane Wikimedia Commonsissa
Sosiaalisten representaatioiden teoria

Sosiaalisten representaatioiden teoria on lähestymistapa, jota sovelletaan Sosiaalipsykologiassa sekä sen lähitieteissä. Sosiaalisten representaatioiden teoria edustaa eurooppalaista sosiaalipsykologiaa ja sai alkunsa Ranskassa Serge Moscovicin väitöksestä psykoanalyysin leviämisestä ja sosiaalisista representaatioista. Teoria on sittemmin levinnyt myös Euroopan ulkopuolelle. Sosiaaliset representaatiot ovat sosiaalisesti muodostettua ja jaettua arkitietoa. Sosiaalisten representaatioiden teoria tarkastelee sitä, miten ihmiset yhdessä muodostavat uusista tai muuten sosiaalisesti merkittävistä aiheista jaettuja arkikäsityksiä ja tekevät ne ymmärrettäviksi.
Sosiaalisten representaatioiden teoria pääpiirteittäin

Sosiaalisten representaatioiden teoria edustaa niin sanottua sosiaalista tai yhteiskunnallista sosiaalipsykologiaa ja sosiaalisten representaatioiden tutkimuksella lähestytään merkittäviä ja ajankohtaisia ilmiöitä.  Moscovicin määritelmän mukaan sosiaaliset representaatiot ovat arvojen, ideoiden ja käytäntöjen systeemejä, joilla on kahdenlaisia tarkoituksia. Sosiaaliset representaatiot luovat järjestyksen, joka mahdollistaa yksilöiden materiaalisessa ja sosiaalisessa ympäristössä toimimisen ja sen hallitsemisen. Lisäksi sosiaaliset representaatiot tarjoavat koodeja sosiaaliseen vaihtoon sekä ympäröivän maailman ilmiöiden nimeämiseen ja luokitteluun mahdollistaen täten kommunikoinnin yhteisön jäsenten välillä. (Moscovici, 1973.)
Sosiaalisten representaatioiden teoriassa painottuu sosiaalisuus. Sosiaaliset representaatiot ovat aina yhdessä muodostettuja eivätkä vain yksittäisen ihmisen mielessä sijaitsevia. Yksilö ei muodosta sosiaalista representaatiota objektista yksin, vaan vuorovaikutuksessa toisten ihmisten kanssa. Moscovici nimittää tätä ajatusta semioottiseksi kolmioksi, jonka muodostavat minä, toinen ja objekti. 
Sosiaalinen representaatio siis tyypillisesti muodostuu jostain uudesta ilmiöstä. Esimerkiksi tieteellinen tieto ja sen löydökset ovat aihe, josta muodostetaan arkitietoa yhdessä muiden ihmisten kanssa. Vierasta kohdetta käsitellään keskusteluissa ja ymmärrystä uudelle asialle etsitään yhdessä. Sosiaalinen representaatio sisältää informaation lisäksi myös asenteen ja mielikuvan aiheesta.  
Sosiaalisten representaatioiden muotoutumiseen liittyvät olennaisesti ankkuroinnin ja objektivoinnin prosessit. Ankkuroinnilla viitataan yksinkertaistetusti siihen, miten uutta ja vierasta aihetta käsitellään rinnastamalla se jo olemassa olevaan tietoon jostain tutummasta ilmiöstä. Objektivoinnilla puolestaan tarkoitetaan sosiaalisten representaatioiden muodostumisprosessin vaihetta, jossa abstraktit ilmiöt ja käsitteet konkretisoituvat ja muodostuvat mielikuviksi. Objektivoinnissa esimerkiksi henkilö, kuva tai esine voi nousta uuden ilmiön symboliksi.
Sosiaalisiin representaatioihin liittyy myös naturalisoitumiseksi nimitetty prosessi. Naturalisoitumisen myötä sosiaalisen representaation kohde on muuttunut luonnolliseksi ja ymmärretyksi sosiaalisen todellisuuden osaksi. Se ei ole enää vieras, vaan sosiaalisesti ymmärretty. Naturalisoitunut sosiaalinen representaatio ei enää itsessään ole keskustelun tai neuvottelun kohde, vaan siitä on tullut keskustelun väline. Naturalisoituneita representaatioita käytetään myös apuna uusien ilmiöiden ymmärtämisessä.  Ankkuroinnin, objektivoinnin ja naturalisoinnin prosessien kautta vieraasta ilmiöstä tulee tuttu ja ymmärretty.
Sosiaalisten representaatioiden tutkimus

Sosiaalisia representaatioita on mahdollista tutkia sekä kvantitatiivisin että kvalitatiivisin menetelmin. Sosiaalisten representaatioiden teoria ei olekaan sidottu mihinkään tiettyyn aineistonkeruu tai analyysimenetelmään, vaan se jättää tilaa tutkijan luovuudelle. 
Sosiaalisia representaatioita tutkittaessa tarkastelun kohteena ovat ajattelun ja mielikuvien sisällöt, muotoutuminen ja muuttuminen. Lisäksi sosiaalisten representaatioiden sisältöjen rakenne on ollut tyypillinen tutkimuskohde. Sosiaalisten representaatioiden tutkimuksessa voidaan myös tarkastella sosiaalisten representaatioiden roolia todellisuuden rakentajina ja muokkaajina.  
Ensimmäisenä sosiaalisten representaatioiden tutkimuksena voidaan pitää Serge Moscovicin psykoanalyysiä koskevaa tutkimusta, josta teoria on saanut alkunsa. Moscovici löysi tutkimuksessaan Ranskan yhteiskunnasta kolme erilaista tapaa käsittää psykoanalyysi. Psykoanalyysin lisäksi sosiaalisten representaatioiden tutkimusta on tehty esimerkiksi mielenterveyteen ja Aidsiin liittyen. Tuoreempia tutkimusaiheita ovat olleet esimerkiksi ilmastonmuutoksen, Euroopan unionin ja luomuruoan sosiaaliset representaatiot. 
Sosiaalisten representaatioiden tutkimuksen aineistona voivat toimia muun muassa keskustelut, haastatteluaineistot, uutistekstit, kirjallisuus, viralliset tekstit kuten lainsäädäntö tai visuaaliset aineistot kuten kuvat. Aiemmin sosiaalisten representaatioiden tutkimuksessa sanomalehdet ja televisio tarjosivat merkittävän aineiston tutkimukselle. Nykyään Internetin kasvavan roolin myötä sosiaalisten representaatioiden tutkimukselle on auennut uusi tutkimuskohde. Internet on moninkertaistanut mahdollisten tutkimusaineistojen määrän ja myös muuttanut sosiaalisten representaatioiden muodostumista. Sosiaaliset representaatiot voivat esimerkiksi muodostua virtuaalisen vuorovaikutuksen kautta ilman kasvotusten käytävää keskustelua, ja internetin kommunikaatiokanavien kautta on myös mahdollista murtaa vallitsevia sosiaalisia representaatioita.
NBA Elite 11

| NBA Elite 11 |
| --- | --- |
 Kansikuvassa Kevin Durant.
Kehittäjä:  EA Canada
Julkaisija:  EA Sports
Jakelija:  App Store
Pelisarja:  NBA
Julkaistu:  5. elokuuta 2010
Lajityyppi:  Urheilu
Pelimuoto:  Yksinpeli, Moninpeli
Ikäluokitus:  ESRB: E  Virheellinen ESRB-arvo
Alusta:  iOS
Jakelumuoto:  DVD
Lisää peliartikkeleitaVideopelien teemasivulla
Infobox OK : 
NBA Elite 11 on EA Canadan kehittämä koripalloaiheinen videopeli ja se julkaistiin elokuussa 2010. Pelin kansikuvassa esiintyy Oklahoma City Thunderin pelaaja Kevin Durant. Peli piti alun perin julkaista myös Xbox 360- ja PlayStation 3 -konsoleille.
Space Environments Complex

SEC ilmakuvassa. Rakennuksen keskivaiheilla oleva kupolimainen rakenne on maailman suurin SPF-tyhjiökammio.
Space Environments Complex (lyh. SEC) on Nasan Glennin tutkimuskeskuksen Plum Brook Stationiin kuuluva tutkimusasema, jossa tutkitaan avaruusalusten osien käyttäytymistä simuloiduissa avaruusolosuhteissa. Ohion Sanduskyssä sijaitsevalla tutkimusasemalla on käytössään maailman suurin lämpötyhjiökammio, joka on myös maailman suurin EMI/EMC-testaustila. Tutkimusasemalla on myös koelaboratoriot suurikokoisten osien akustista testaamista ja mekaanisia värinäkokeita varten.
Tyhjiökammio (SPF)

Space Power Facility (lyh. SPF) on SEC:n tutkimusasemalla sijaitseva maailman suurin lämpötyhiökammio, joka muistuttaa muodoltaan luotia. Tilavuudeltaan 22 653-kuutiometrisen kammion halkaisija on sen alaosassa 30,5 metriä ja se on 37,2 metriä korkea. Sen ovet ovat mitoiltaan 15,24 × 15,24 metriä, ja avatuvat molemmilla puolilla suuriin valmistelutiloihin. Tyhjiökammion sisätila on kokonaan alumiinipinnoitettu ja sen sisällä on irrotettava 18,1 tonnin polaarinosturi.
Kammiossa on testattu erinäisiä suurikokoisia avaruusalusten osia, kuten täysikokoisia kantorakettien nokkakartioita, Mars-laskeutujia, aurinkopurjeita, aurinkopaneeleita ja kansainvälisen avaruusaseman lämpöradiaattoreita. Kammio suunniteltiin alun perin avaruusalusten ydinenergiaa hyödyntävien laitteistojen testaamiseen, joskin sitä ei ole ikinä käytetty tällaisten laitteiden testaamisessa.
Alumiinikammiota ympäröi tilavuudeltaan yhtä suuri betonirakenteinen kammio, jonka paine pudotetaan tyhiötestaamisen yhteydessä tyypillisesti noin 20 torriin. Pääkammiossa voidaan saavuttaa alle 4 × 10⁻⁶ torrin paine esivakuumipumppuja ja suurtyhjiöpumppuja käyttäen. Esivakuumipumppuina on kaksi identtistä viisiasteista laippa- (engl. rotary lobe pump) ja mäntäpumpuista koostuvaa mekaanista pumppulinjaa, jotka tyhjentävät pääkammion ja ulomman betonikammion yhdenaikaisesti noin 20 torrin paineeseen, jonka jälkeen pääkammion tyhjentämistä jatketaan edelleen 10 millitorriin. Suurtyhjiöpumppuina käytetään 2000 litraa sekunnissa pumppaavia turbomolekylaaripumppuja ja kymmentä 50 000 l/s kryopumppua. Pääkammio saavuttaa 4 × 10⁻⁶ torrin tavoitepaineen alle kahdeksassa tunnissa.
Kammiossa on irrotettava ja uudelleenkonfiguroitavissa oleva lämmitys- ja jäähdytysjärjestelmä, jolla voidaan simuloida tyhjiössä vaikuttavia lämpöolosuhteita –160 ja 80 celsius-asteen välillä. Lämmitys ja jäähdytys saadaan aikaan järjestelmässä kiertävän kaasumaisen typen avulla. Typen lämmitys tapahtuu kompressoreilla ja jäähdytys nestetyppeä käyttävillä lämmönvaihtimilla.